**28 LEKCIJA**

**HUMANITARNI POSTRUPAK**

 **Ciljevi:**

* Objašnjenje pojma „humanitarni postupak“;
* Razumevanje kako društveni pritisak može da utiče na odluku o tome šta da se preduzme u pojedinim situacijama kada su ugroženi nečiji život i ljudsko dostojanstvo;
* Razvijanje empatije kod učenika za situacije ugroženosti iz svakodnevnog života.

 **Materijali:**

* Samoljepljivi papirići
* Prilog 1 – Glasovi iz rata 1
* Pripremljeni zadaci za grupe

**Aktivnosti:**

• Učenici na parčetu papira pišu svoje ime i pozitivne osobine (koju svoju pozitivnu osobinu oni izdvajaju, koju ističu njihovi prijatelji a koju porodica).

• Nastavnik glasno izgovara riječ „humanost” i poziva učenike da slobodno, bez ikakve kritike, saopštavaju asocijacije na zadatu riječ. Sve asocijacije zapisuje na tablu.

 • Učenici dobijaju zadatak da pojedinačno napišu definiciju humanitarnog postupka. Zatim svako nalazi partnera kako bi uporedili definicije koje su napisali i dali zajedničku definiciju, koju ispisuju na papir. Papire sa definicijama nastavnik postavlja na pano, iščitava ih jednu po jednu i upućuje učenike da uoče ključne reči u datim definicijama. Na osnovu izdvojenih ključnih reči, nastavnik pomaže učenicima da dođu do osnovnih karakteristika humanitarnog postupka, koje ispisuje na tablu:

1. da se štite život i ljudsko dostojanstvo;
2. da se štiti neko koga u drugim okolnostima ne bismo štitili;
3. da se često podrazumevaju lični rizik i gubitak.

 Nastavnik saopštava učenicima jednu od definicija koja je usvojena u Programu IHP-a:

**Humanirarni postupci su oni kojima se štiti neko čiji su život i ljudsko dostojanstvo u opasnosti, a naročito neko ko u običnim okolnostima ne bi bio zaštićen**. Vrlo je verovatno da se pod takvim postupcima podrazumeva i lični rizik.

Nastavnik upućuje učenike da pronađu primere iz naše istorije o hrabrosti žene. Dok je muškarac štitio svoju otadžbinu, dotle mu je žena ili sestra, ponekad udaljena nekoliko dana hoda, donosila hranu, odeću i municiju. O ženama u prethodnim ratovima je zapisano:” One idu za vojskom i po nekoliko dana, noseći na svojim plećima brašnjenik, vodu, ranjene previjaju i vodom zalivaju. One svojim prisustvom ratoborce hrabre i daju im snagu da boj izdrže. Žene su bile heroine svog doba”.

 Učenici čitaju iskaz žrtve „etničkog čišćenja”: Potpuno mi je neshvatljivo zašto nam naše komšije i prijatelji nisu pomogli, zašto nas nisu čak ni pozdravili. Kažu da nisu smeli. Ne mogu to da prihvatim zato što ja ne bih tako postupio. Bar bih pitao vojnike šta se dešava i pokušao da ih zaustavim.

Učenici čitaju četiri grupe pitanja o kojima treba da razmisle.

**Pitanja:**

**1.grupa:** Zašto niko nije pritekao u pomoć žrtvi etničkog čišćenja (komšije, prijatelji, slučajni prolaznici)?

**2. grupa:** Kakve su reakcije šire okoline bile moguće da su komšije pomogle žrtvi etničkog čišćenja?

**3. grupa:** Kako se osećala žrtva kada joj niko nije pomogao?

**4. grupa:** Da li bi bilo neke razlike u reagovanju da je komšija bio blizak i drag ili neko ko je nepoznat?

 Učenici iznose svoje mišljenje. U završnom komentaru nastavnik naglašava da: humanitarni postupak zavisi i od karaktera pojedinca, ali i od različitih životnih okolnosti u kojima se svaki pojedinac nalazi u trenutku kada reaguje na humani način.

Nastavnik, kao ilustraciju prethodne diskusije, deli učenicima priloge Glasovi iz rata (prilog 1).

 **Prilog 1**: **GLASOVI IZ RATA**

 Ljudi koji su bili u ratovima koji su se odigrali u novijoj istoriji opisuju humanitarne postupke koje su doživeli, kojima su prisustvovali ili za koje su čuli.

* Kada su neprijatelji odveli mog muža u zarobljenički logor, jedan čovek, koji je pripadao neprijateljskoj strani, doneo mu je hranu i odeću i niko nije znao za to. On nije mogao da spreči odvođenje mog muža, ali mu je pomogao koliko je mogao. Želela sam da upoznam tog čoveka. Žena čiji je muž nestao u ratu
* U mom selu se nalazila kuća u kojoj su živeli ljudi koji su pripadali neprijateljskoj strani – jedna porodica. Moj otac je štitio tu kuću i ja se ponosim time. Ljudi su želeli da ih ubiju, da ih oteraju, ali ih je moj otac zaštitio. Jedna majka
* Otišao sam da pomognem osobi čija je kuća uništena u bombardovanju, a ta osoba je ubila jednog člana moje porodice. I tako sam mu ja pomogao zato što mi je tako nalagao moj sistem vrednosti. On ne zna da znam da je ubio mog rođaka. Uprkos tome, ja sam mu pomogao. Verski vođa
* Sa nama su bili stariji ljudi – zarobljenici i civili koji su pripadali drugoj strani. Mi smo s njima postupali na human način zato što su bili stariji. Nismo mogli da ih oslobodimo, ali smo dobro s njima postupali. Nije na nama bilo da odlučimo šta će se desiti. Međutim, sa nama su uvek bili sigurni i zaštićeni. Vojnik
* Zarobili smo mnogo ranjenih i neprijateljskih vojnika koji su bili umešani u smrt naših najbližih, ali smo ih odveli lekarima, brinuli smo o njima... Naša vera nam ne dozvoljava da ubijamo ratne zarobljenike ili da im činimo nažao. Drvodjelja i bivši borac
* Bilo je vozača humanitarnih konvoja koji nikad nisu znali da li će se vratiti ili ne, koji su rizikovali svoje živote zbog onih koje ne poznaju. Novinar
* Imala sam četrnaest godina i bila sam u patroli na jednom od kontrolnih punktova. Zaustavio se jedan auto. Kada sam počela da pregledam njihove lične karte, otkrila sam da je jedan od putnika musliman. Brzo sam vratila njegovu ličnu kartu i kazala vozaču da produži. Znala sam da bi ako prijavim da je musliman tom čoveku bio kraj. Postupila sam tako zato što potičem iz časne porodice i zato što sam odgajana prema takvom sistemu vrednosti. Bivši borac
* Vojnici koji su bežali pred porazom prošli su kroz naš grad. Iako su pripadali neprijateljaskoj strani, ljudi iz našeg grada su im pružili svu pomoć koja im je bila neophodna. Bili su nam iskreno zahvalni i mi smo ih odveli do granice. Prolazili su i TV ekipe su to snimale – dobili su pomoć, medicinsku i ostalu. Ratna udovica